तकनीकी विद्यार्थियों ने उड़ाए रॉकेट
तकनीकी विद्यार्थियों ने शुक्रवार को शासकीय इंजीनियरिंग कॉलेज में विभिन्न प्रतियोगिताओं में अपना टेक्निकल हुनर दिखाया। बोतल रॉकेट, रोबो रेस आैर केम-ई-कार जैसी अन्य कई रोचक प्रतियोगिताओं में शहर के अलावा इंदौर आैर देवास के इंजीनियरिंग कॉलेजों के विद्यार्थियों के दल ने भी सहभागिता की।
शासकीय इंजीनियरिंग कॉलेज की ओर से 4 व 5 मार्च को मेक टेक मीट का यह आयोजन किया जा रहा है। सुबह कॉलेज के ही पूर्व विद्यार्थी एवं रिलायंस कंपनी मुंबई के वरिष्ठ अधिकारी रवि मंगल सिंह आैर कॉलेज प्राचार्य डॉ. उमेश पेंढ़ारकर ने मेक टेक मीट का शुभारंभ किया। अन्य अतिथियों के रूप में कॉलेज के स्टूडेंट वेलफेयर डीन प्रो. जे.पलसानिया, इवेंट हेड प्रो. सुनील पंजाबी, मैकेनिकल विभागाध्यक्ष प्रो. रवि नगाईच उपस्थित थे। शुभारंभ के बाद कॉलेज के मैदान पर बोतल रॉकेट की प्रतियोगिता शुरू हुई। जिसमें 12 टीमों ने भाग लेकर मैदान बोतल में पानी भरकर कंप्रेशर की मदद से अपने रॉकेट उड़ाए। 80 से 100 मीटर की दूरी तक यह रॉकेट गए। इधर कॉलेज के भीतर रोबो रेस की प्रतियोगिता हुई। जिसमें 12 टीमों ने अपने रोबोट को विशेष रूप से बनाए गए रोबो ट्रैक पर दौड़ाया। इसके अलावा रोबो स्ट्राइक, ऑटो क्विज, मेथ्स-ओ-कोड्स, ब्रिजिंग सहित अन्य प्रतियोगिताएं भी हुईं। दोपहर को आईआईटी कानपुर की ओर से एक वर्कशॉप भी हुई। जिसमें दीपक पांडे ने इंटरनेट ऑफ थिंग्स विषय पर विद्यार्थियों को मार्गदर्शन दिया।
मेक टेक मीट के अंतर्गत शुक्रवार दोपहर केम-ई-कार की भी अनूठी प्रतियोगिता हुई। जिसमें आठ टीमों ने केमिकल का प्रयोग करते हुए अपनी खिलौनेनुमा छोटी कारें दौड़ाई। बीई केमिकल ब्रांच के विद्यार्थियों ने बताया सिरका, बेकिंग सोडा, किट्रिक एसिड सहित अन्य केमिकल के मिलाने पर सीअो-2 प्रोड्यूस होता है आैर केमिकल के इस इस्तेमाल से कार कुछ दूरी तक चल सकती है।
आज यह स्पर्धाएं होगी
इवेंट कन्वीनर शांतमन कानूनगो एवं मैनेजर सुनील धनगर के अनुसार दो दिनी मेक टेक मीट के अंतर्गत शनिवार को सुबह 10 बजे से रोबो स्ट्राइक, रोबो सॉकर, ऑटो क्विज, लाइन फॉलोअर, ब्रिजिंग, ब्लाइंड कॉडर, एल्गो प्लानर सहित अन्य प्रतियोगिताएं होगी। प्रतियोगिताओं के बाद शाम चार बजे कॉलेज में ही समापन होगा। प्रतियोगिता में विद्यार्थी नवीन राय, पूजा नागदेवानी, पीयूष राजानी, ऋचा पाठक, शिवानी थपलू भी अलग-अलग जिम्मेदारियां संभाल रहे हैं।
रोबो रेस के लिए बनाए गए विशेष ट्रैक पर अपने रोबोट दौड़ाते विद्यार्थी।
कॉलेज के मैदान पर बोतल रॉकेट को उड़ाते विद्यार्थी।
ट्रैक पर दौड़ाए रोबोट, केमिकल का प्रयोग कर कार भी चलाई
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva